Papersnake/gushiwen huggingface dataset:
独酌试药玉酒盏有怀诸君子明日望夜月庭佳景
苏轼（宋代）

镕铅煮白石，作玉真自欺。
琢削为酒杯，规摹定州瓷。
荷心虽浅狭，镜面良渺瀰。
持此寿佳客，到手不容辞。
曹侯天下平，定国岂其师。
一饮至数石，温克颇似之。
风流越王孙，诗酒屡出奇。
喜我有此客，玉杯不徒施。
请君诘欧陈，问疾来何迟。
呼儿扫月榭，扶病及良时。
柬关蓬石少宰十六韵
区怀年（明代）

自顾卑栖色，慵迂匪一端。鸡坛增潦倒，榆社旷盘桓。

顷怵狂氛扰，方忧圣泽阑。受降隓远略，朝汉失雄观。

朔马嘶云劲，霜乌择木难。山公能启事，海客惜投竿。

鼙鼓惊貂珥，烽烟老鹖冠。入林青霭隔，沈玉素书寒。

火德彰星纪，祥辉著井干。天南周警卫，日旰费传餐。

简陋恩初渥，持倾道弗刊。汇徵群品具，疏逖有徒繁。

左广鞯櫜戢，穷东杼轴殚。末流伤漶剌，中谷奏漪兰。

白水徵文叔，苍生忆谢安。为霖须旦暮，翔洽九区看。
西湖山下梅花坞行可里许至陈御史园亭
周紫芝（宋代）

倦客厌卑栖，白日坐飘忽。呼我同舍郎，缓策扶勃窣。

缘山得人家，附影蔽深樾。湖水一镜明，梅花千树发。

扶疏弄清影，仿佛见罗袜。凄迷香雾中，身已在月窟。

穷探意未已，取径无诘屈。谁家歌舞园，花乱竹复密。

御史投绂馀，课竖种梨栗。吾曹不解事，尚此学操瑟。

当从汉阴人，抱瓮日搰搰。
少年答春愁
王令（宋代）

花枝袅袅笑当觞，且作春风几日狂。
纵使春归犹有酒，酒酣春去亦何伤。
题王尉半竹
方岳（宋代）

吾始过西斋，破於玉川屋。
中有山泽癯，雪灯共夜读。
秋声入雨听，手携墙下竹。
携锄斸荒苔，宁甘食无肉。
今春初行鞭，稍觉风月肃。
既成为诗喜，破奉起新筑。
旧闻君家猷，兴寄尚幽独。
一日无此君，亦自憎面目。
君其几代孙，秀色若可掬。
万事不挂口，翛然对寒玉。
城中寸金地，官舍迫林麓。
曾微百肘宽，难杂以花木。
尚遗一半何，留之与云宿。
车行大雨中
洪皓（宋代）

折巾咨暑雨，持节栉回风。
马惜障泥锦，农披护背篷。
摧轮方臲卼，痛仆且牢笼。
涂曲休辞辱，行将与夏通。
御沟
司马光（宋代）

南海荔枝来，别馆蒲萄成。匪颁浃下陈，捧拜同驩荣。

置黍敢先食，览槃多未名。怀核待归种，复愁千岁生。
依韵和答陈公度五邑季点道中见寄之什
强至（宋代）

幕府清郎安在哉，方冬行县冒尘埃。
寂寥坐客思车乐，点检诗尘欠鼎来。
按吏最谁官簿整，教民几处战旗开。
未应输我论文饮，赢得新诗满箧回。
春日云溪即事二首
郭印（宋代）

林壑栖迟两见春，一筇一麈任天真。
莺花世界无停晷，电露光天莫负身。
蚁战蜗争那复问，鱼浮鸟戏自相亲。
长江不日桃花浪，筑石牢堤急倩人。
送修撰杨寿夫致政归乡
杨荣（明代）

蓐收司令大火流，金井凉生梧叶秋。玉堂词客叹衰老，振袂翩然思退休。

封章晓上五云里，恩命旋颁倍忻喜。香飘紫殿拜龙颜，日转西清别知己。

顾予同邑又同窗，少小论交情谊长。一从筮仕列中禁，南北迢迢天一方。

君从泮水歌芹藻，化雨春风起枯槁。乌纱白发三十春，一榻寒毡𩓑终老。

几回受命司文衡，南宫藩省推公平。由兹荐剡上天阙，擢任词垣沾宠荣。

先皇龙驭升天后，国史恭修喜承诏。书成进入蓬莱宫，圣德神功永垂耀。

褒升华秩锡琼筵，更颁兽锦宫袍鲜。老成效用方自此，如何拂袖翻归田。

今晨酌酒送君去，行色匆匆留不住。自是平生泉石心，不辞万里关山路。

到家想值秋暮时，篱边黄菊犹芳菲。亲朋欢会如相问，为说南还今可期。
偈颂九十三首
释梵琮（宋代）

世尊拈花，迦叶破颜。
只因学步，失却邯郸。
斫却庭前树，放出云外山。
行人才眨眼，身在画图间。
鸟飞不到处，今古绝跻攀。
洞天人去后，谁解倚栏干。
和徐子由题昼寂轩
黄公度（宋代）

木落孤城迥，苔封古寺深。
结庐依近地，隐几惬幽心。
细草秋仍绿，修篁晚更阴。
红尘门外路，六辔漫如琴。
信阳
王曰赓（清代）

信阳风物似南州，涧底清泉次第流。低处稻田高处麦，松篁阴里饭耕牛。
题凯亭写意十二册 其九 春郊携琴
敦敏（清代）

斗酒双柑逸兴深，春游携得一张琴。应知花鸟声歌里，谱出高山流水心。
观三贤石本墨妙
张侃（宋代）

字既因人传者多，人能累字又如何。谁知异世三君子，字与名同保不磨。
和罗巨济山居十咏
杨万里（宋代）

秀溪何处好？腊尾与春初。
山色梅边净，人家竹里居。
先生来得得，一笑意舒舒。
归路无灯火，冰轮挂岭隅。
阳春歌
吴象之（唐代）

帘低晓露湿，帘卷莺声急。欲起把箜篌，如凝彩弦涩。

孤眠愁不转，点泪声相及。净扫阶上花，风来更吹入。
代李居士谒王去非制干三首
刘宰（宋代）

家山目断古幽州，百口来归路阻修。
丁字无端轻介胃，蝉冠却羡出兜鍪。
箕裘忍坠先人业，甔石谁客子谋。
不惜饥寒同一死，南来恐来作北人羞。
邀月坐中庭
胡仲弓（宋代）

邀月坐中庭，清影不可驻。
举酒浇枯肠，落笑欠长句。
瀣气惟沾衣，秋声远鸣树。
磕睡依危栏，梦断足幽趣。
岳阳楼望洞庭
甄龙友（宋代）

风定空澄气浑然，恍如太极未分前。
只因有浪知为水，若遇无云总是天。
旧说君山嶷帝乐，新同老木识飞仙。
而今大洞黄庭客，又着题诗记岁年。
十月二十二日晚
张耒（宋代）

黯黯东牖闇，寂寂吾庐閒。粗粝饱妇子，苜蓿无馀盘。

雁急天欲雨，鸡栖日已寒。老人袖手坐，一杯聊自宽。
游鼓山灵源洞因宿鼓山寺六首 其一
林光（明代）

石鼓山前兴，经旬念未酬。片云来倏忽，空翠任迟留。

万象归杯酒，千峰豁醉眸。不知天壤内，何处是瀛洲。
寄夫（贞元中伉登第辟江西幕不归张以诗寄之）
张氏（唐代）

久无音信到罗帏，路远迢迢遣问谁。

闻君折得东堂桂，折罢那能不暂归。

驿使今朝过五湖，殷勤为我报狂夫。

从来夸有龙泉剑，试割相思得断无。
送杜堪才以江汉故人少为韵 其三
邹浩（宋代）

秋来几何时，送远惊已屡。山川澹无情，苍莽亦非故。

分与人迹疏，韦编对香雾。只应知此心，西陂有鸥鹭。
张园
赵汝鐩（宋代）

几年人说张园好，筇杖芒鞋欠我游。
泉脉涓涓三里远，山根我我四时流。
鹤嫌竹密妨来往，蝶厌花多费应酬。
台馆高低皆得所，松间亭子最清幽。
送客游江南
韩翃（唐代）

桂水随去远，赏心知有馀。衣香楚山橘，手鲙湘波鱼。

芳芷不共把，浮云怅离居。遥想汨罗上，吊屈秋风初。
朱文公像赞
白玉蟾（宋代）

皇极坠地，公阳于天。
武夷松竹，落日鸣蝉。
点绛唇（复自和）
向子諲（宋代）

不挂一裘，世间万事如风过。忘缘兀坐。皮袋非真我。

随色摩尼，朱碧如何和。还知么。从来只个。千古扑不破。
次韵刁景纯学士将至郡见寄
苏颂（宋代）

偃伏声名三十年，当时伦辈有谁前。
曾随贡籍逢标鉴，更向词林接俊躔。
上馆久违牵梦寐，归舟将至想神仙。
襟怀旷达应如旧，迟对清尊一问焉。
寻春
王守仁（明代）

十里湖光放小舟，谩寻春事及西畴。
江鸥意到忽飞去，野老情西只自留。
日暮草香含雨气，九峰晴色散溪流。
吾侪是处皆行乐，何必兰亭说旧游？
偶见夏英公与文庄公书云秋序始凉师门尚远又
晁说之（宋代）

前辈终身知学植，今人得意讳师门。
如新几帖英公字，可但吾家礼数尊。
临江仙（为岳母寿）
辛弃疾（宋代）

住世都无菩萨行，仙家风骨精神。寿如山岳福如云。金花汤沐神，竹马绮罗群。

更愿升平添喜事，大家祷祝殷勤。明年此地庆佳辰。一杯千岁酒，重拜太夫人。
关羽濑
唐胄（明代）

破虏忠名万古秋，三分割据百年休。汉臣汉贼痴还慧，何用生儿似仲谋。
檐卜花
潘郑台（宋代）

未说司花刻玉工，已知名与佛相同。
可怜结了薰风子，依旧身归色界中。
宝华山
向宗道（宋代）

松风山月送人归，几处溪声拂马蹄。殿角参差浦云隐，回头真似武陵迷。
风恶偶成二首 其一
周弼（宋代）

柔橹双随下水船，乱帆轻舵递相先。无端系著山村岸，高枕芦芽对雨眠。
九日
杨冠卿（宋代）

寒花有余馨，香醪甜胜蜜。
红萸尔相宜，饤饾杂梨栗。
家家事行乐，似恐更无日。
时日岂不佳，人意自难诘。
题规无范云深室
释文珦（宋代）

物外清虚境，由来远众纷。
灵踪几年说，梵放或时闻。
似有似无路，漫山漫谷云。
自难容俗驾，曾不待移文。
初寒
沈彩（清代）

残菊犹存一两丫，清霜淡驻画檐牙。蝶惊年冷难依草，蝇恋微温易入茶。

呵镜白云初滴雨，卷帘红叶故如花。晓来不觉肌生粟，半臂妆成换縠纱。
示寿知客
愚庵智及（明代）

开先寺里迎宾日，禅月堂前索偈时。
客路如天春似海，子规啼断落花枝。
冬日到泉郡次九龙江与诸公唱和十三韵
丁儒（唐代）

迢递千重险，崎岖一路通。山深迷白日，林冬豁苍穹。

正值严冬际，浑如春昼中。泉醴开名郡，江清稳卧龙。

天涯寒不至，地角气偏融。橘列丹青树，槿抽锦绣丛。

秋馀甘菊艳，岁迫丽春红。麦陇披蓝远，榕庄拔翠雄。

减衣游别坞，赤脚走村童。日出喧乌鹊，沙晴落雁鸿。

池澌含晚照，岭黛彻寒空。风景无终始，乾坤有异同。

但思乡国迥，薄暮起心忡。
十六日泛舟
李纲（宋代）

小雨破残暑，移舟佳致多。烟岚远增翠，云水暮相和。

散绮霞依日，摇金月委波。胜游非易得，不饮欲如何。
周吴华为刻拙稿先示数篇赋答二首 其一
卢龙云（明代）

十载风尘客，谈诗每避人。喜心宁见猎，寡和觉情亲。

案牍元多暇，宫墙况近邻。羊何欣有托，空自愧阳春。
冰月轩为金御史赋
邓林（宋代）

金豸峨冠铁作簪，冰壶秋月此生心。能寒世上奸邪胆，洞见怀中暮夜金。

岂以炎凉为聚散，更无圆缺与升沉。诗成写向幽轩壁，留取清光耀古今。
题谪仙回舟卧据锦袍图
李洪（宋代）

太白狂歌一酒船，锦袍夜醉楚江边。
此时应向剡中宿，逼耳清猿月满川。
浣溪沙 和仲韶寄韵
沈宜修（明代）

春事阑珊可怨嗟。愁看柳絮逐风斜。碧云天际正无涯。

莫问燕台曾落日，休怜吴地有飞花。春风总不属侬家。
宋迪作八境绝妙人谓之无声句演上人戏余曰道人能作有声画乎因为之各赋一首 平沙落雁
释德洪（宋代）

湖容秋色磨青铜，夕阳沙白光濛濛。翩翻欲下更呕轧，十十五五依芦丛。

西兴未归愁欲老，日暮无云天似扫。一声风笛忽惊飞，羲之书空作行草。
导引 诣南郊
佚名（宋代）

圣神缵绪，赫奕帝图昌。宝箓降穹苍。宸心励翼修郊报，彩仗列康庄。

祥烟瑞霭杂天香。筦磬发声长。升坛礼毕膺繁祉，睿算保无疆。
伏日
张镃（宋代）

未晓雨先骤，过朝风更鲜。
谁知初伏日，全是早秋天。
洗盏尝新酒，临池摘嫩莲。
平生丘壑意，不受暑寒迁。
三月三日林山腴招集南河泊
郑孝胥（清代）

微阴三月三，草生水初活。相将趋水次，天影与波阔。

春水似胜秋，冰释未匝月。水边虽无人，春气自发越。

畏庐商画稿，最取山一抹。林间窣堵坡，势若涌木末。

嬉游甘适野，聊散冲冠发。肉食者谋之，榱栋崩且折。

吾侪归何党，曷不乐今日。
酬九经者
齐己（唐代）

九经三史学，穷妙又穷微。长白山初出，青云路欲飞。

江僧酬雪句，沙鹤识麻衣。家在黄河北，南来偶未归。
明堂观礼杂咏十三首·车驾回太庙
王同祖（宋代）

瑞霭祥云傍晓开，九重法驾太宫回。
一声静跸千官肃，卫士传呼御座来。
幻梦
王采薇（清代）

几叠春山路，谁分碧扇开。露光生竹石，云气杂楼台。

鹤度凉潭去，钟穿薄雾来。微茫天水阔，我梦正寻梅。
进德
刘克庄（宋代）

进德功夫有浅深，一毫间断即差参。
醉无谬误明持敬，怒亦中和见养心。
为善岂须朋友责，积勤常若父师临。
向来岁月悠悠过，垂老方知痛自箴。
文笔峰
梁子寿（明代）

何年彤管插云霄，域内群峰夜自朝。望去乍疑青玉案，坐来堪与赤霞标。

春深雪颖流云影，日下文光烛斗杓。一自长卿题柱后，千秋彩色满岧峣。
望梅花 午日
沈湘云（清代）

记得儿时闺阁，亲剪虎符贴著。佳节徒然增感触，不减江潭放逐。

弃妇孤臣同一哭，命有彩丝难续。
读喻叔奇游庐山诗 其一
王十朋（宋代）

前年我亦到庐山，杖屦烟霞缥缈间。万里东归如倦鸟，不知飞过只知还。
宿龙泉寺
施枢（宋代）

既济功成列左玄，余波犹作世间泉。
苔荒碧甃龙宫寂，庭老梅花月在天。
舟中追和逊卿早春即事十首 其九
陆文圭（元代）

科斗临池学篆文，燕雏带雨掠香芹。春闺应恨归来晚，南浦当时错送君。
晨起二首（后首一题作山斋秋晚）
许浑（唐代）

桂树绿层层，风微烟露凝。檐楹衔落月，帏幌映残灯。

蕲簟曙香衔，越瓶秋水澄。心闲即无事，何异住山僧。

残月皓烟露，掩门深竹斋。水虫鸣曲槛，山鸟下空阶。

清镜晓看发，素琴秋寄怀。因知北窗客，日与世情乖。
题小扇
周紫芝（宋代）

小扇题诗墨色新，碧纱囊剪藕丝匀。月团常在纤纤手，不用流苏拂暗尘。
刘府君挽词
王十朋（宋代）

歆向诜然萃一门，过庭诗礼尽公恩。奇儿不负义方教，旧治至今遗爱存。

心境欲明凭贝叶，寿藏预卜傍祇园。髯郎行烛青藜杖，定见荣光达九泉。
怨别离
徐元梦（清代）

思君恨夜长，寂寞空床宿。思君恨日短，白头一何速。

长短空自恨，思君无尽期。登楼时一望，杨柳夹堤垂。

黄鸟鸣其上，喈喈有余悲。听之动中怀，罗袖春风吹。

春风忽已换，阔别恩情断。织锦寄远人，远人隔河汉。
再次韵答完夫穆父（二公自言，先世同在西掖
苏轼（宋代）

掖垣老吏识郎君，并辔天街两绝尘。
汗血固应生有种，夜光那复困无因。
岂知西省深严地，也著东坡病瘦身。
免使谪仙明月下，狂歌对影只三人。
再过斯远
赵蕃（宋代）

雨暗湖堤没，藤交树色深。
两来因问疾，每至亦幽寻。
勿谓的方壮，须知老故侵。
暄寒多变节，调护盍关心。
客中思亲八首 其六
江源（明代）

空斋长掩白云深，探尽囊中换赋金。莫道官忙身老大，八千里外望云心。
上霄洞
王野（宋代）

吾闻北山阳，岩壑宝相窍。何年开鸿濛，随地通窔奥。

朝真高难攀，冰壶深莫料。诡怪者双龙，崖室最苍峭。

上霄虽晚出，烟霞寄孤峤。寻源陟空山，访仙款遗庙。

始探颇褊窄，稍入亦窈窕。上穴由梯升，傍穿须火照。

青厂既郁郁，白乳仍皭皭。旁通多曲折，幽眇转奇妙。

穷探岂不欲，所畏自微爝。昏昏蝙蝠飞，悄悄鼪鼯叫。

或疑洞灵出，或恐山鬼啸。又闻村中氓，凿石供灰烧。

俄然得深窦，倾城尽登眺。何人不好事，窒塞迷其要。

此虽幸独存，荒僻委蓬藋。傥移傍京邑，车马日号召。

了知神仙事，茫昧不堪吊。岂无隐沦士，岩筑像惟肖。

畬田沃可耕，涧水清可钓。平生爱泉石，自谓饥可疗。

喜兹近吾隐，来往足谈笑。此意复谁论，行行逢荷筱。
霞
韩琮（唐代）

应是行云未拟归，变成春态媚晴晖。深如绮色斜分阁，

碎似花光散满衣。天际欲销重惨淡，镜中闲照正依稀。

晓来何处低临水，无限鸳鸯妒不飞。
古澄丁声远来访赋一律见遗因和答二首 其二
贺钦（明代）

曾见多人说旧知，几人能保岁寒时。感君千里来相访，慰我终年病里思。

元伯欢呼具鸡黍，子期静听鼓桐丝。连床几夜知心话，讲破群经多少疑。
题李卫公诗二首
温庭筠（唐代）

蒿棘深春卫国门，九年于此盗乾坤。两行密疏倾天下，

一夜阴谋达至尊。肉视具僚忘匕箸，气吞同列削寒温。

当时谁是承恩者，肯有馀波达鬼村。

势欲凌云威触天，权倾诸夏力排山。三年骥尾有人附，

一日龙须无路攀。画閤不开梁燕去，朱门罢扫乳鸦还。

千岩万壑应惆怅，流水斜倾出武关。
台山周咏道别五年因诗寄借韵以谢二首
王柏（宋代）

中处乾坤大，同时总弟兄。
行藏虽有间，道谊岂无情。
欲向忙中定，先须静处精。
光阴如电走，慎勿骛虚名。
樱桃
陈与义（宋代）

四月江南黄鸟肥，樱桃满市粲朝晖。赤瑛盘里虽殊遇，何似筠笼相发挥。
橘隐谢钱伯康
徐庸（明代）

种橘不向巴邛村，君家有地连吴门。传来岂独自三世，羡彼密吴并深根。

上池神水旧沾润，宜雨宜露宜晴暾。托名为隐有大小，中隐留司蒙圣恩。

秋风实缀万千颗，济物不曾忙子孙。慕君阀阅正相抗，交币肯异朱陈婚。

兹因幼子疾求治，良药屡用劳朝昏。回生之后伸报谢，墨洒水麝凝秋痕。

画图写成侑诗句，清比琬琰香兰荪。橘隐之名自斯著，平生未负恒心存。

董狐倘脩入佳传，扬播永远弥乾坤。苏耽往昔来为罕，仁者有后古所论。
草堂遣兴二首 其二
林大钦（明代）

卧病青山空复春，每依杖履惜芳辰。异世繁华那在眼，故园风景正相亲。

穿花蛱蝶元相并，点水蜻蜓故傍人。传语风光共流转，百年清赏并吾真。
宫词
王仲修（宋代）

玉兰万朵牡丹开，先摘姚黄献御杯。
翠幕重重围绕定，料应蜂蝶不曾来。
山头对花
晁说之（宋代）

老欲留春不用忙，却愁花发送春光。
山头红绽难为媾，年少才高忆谢庄。
春日即事二首
项安世（宋代）

拂拂水纹乱，阴阴花气芳。
轻霏入平野，小雨渡横塘。
柳色未全绿，草根犹半黄。
春容不可状，欲脱意还忘。
失题
释今沼（明代）

我有异乡客，辞家度山川。山川修且阔，一别己经年。

愁思不能寐，复忆时岁迁。秋风吹飞叶，明月已下弦。

披衣出郭门，不知陌与阡。何以慰我怀，短诗不盈篇。

青青之子衿，悠悠伤我心。
百嘉村见梅花
龚鼎孳（清代）

天涯疏影伴黄昏，玉笛高楼自掩门。梦醒忽惊身是客，一船寒月到江村。
次新邑钱宰黄丞韵
吕声之（宋代）

一邑何期获二贤，花开满县总翩翩。
赋诗各出新机锦，裕国还饶内府钱。
槐竹两行公事辨，丝桐三弄政声傅。
作成和气农家好，多稼如云咏大田。
逍遥咏
宋太宗（宋代）

虚无知者少，秘默在丹田。
铅化金银树，鼎光玉液泉。
相宗难天易，绝妙理深玄。
真境犹来是，依经学昔贤。
四俊语
佚名（唐代）

令君四俊，苗吕崔员。
齐云楼
释元肇（宋代）

高压子城闉，檐牙半入云。人烟极目尽，天语举头闻。

齐鲁犹堪望，江淮渺莫分。平生湖海气，独倚到斜曛。
乡中每以寒食立夏之间省坟客夔适逢此时凄然
陆游（宋代）

松阴系马启朱扉，粔籹青红正此时。
守墓万家犹有日，及亲三釜永无期。
诗成谩写天涯感，泪尽何由地下知。
富贵贱贫俱有恨，此生长废蓼莪诗。
方响歌
李沇（唐代）

敲金扣石声相凌，遥空冷静天正澄。宝瓶下井辘轳急，

小娃弄索伤清冰。穿丝透管音未歇，回风绕指惊泉咽。

季伦怒击珊瑚摧，灵芸整鬓步摇折。十六叶中侵素光，

寒玲震月杂珮珰。云和不觉罢馀怨，莲峰一夜啼琴姜。

急节写商商恨促，秦愁越调逡巡足。梦入仙楼戛残曲，

飞霜棱棱上秋玉。
求木硙于周尉
胡寅（宋代）

舂簸精粗期适口，老夫脱粟艰难久。
它山木臼才百金，四市营求辄无有。
原惟仁者试咄嗟，要使赤脚治胜{左豆右斗}。
岂惟软饭慰无牙，亦冀糠粞及鸡狗。
次韵宋构朝请归守彭城
苏辙（宋代）

得郡迎亲愿不违，书来无复寄当归。
马驰未觉西南远，乌哺何辞日夜飞。
湖水欲平官舍好，茶征初复讼氓稀。
平反闻道加餐饭，五裤应须换破衣。
句
王逸（两汉）

他年馆阁同游处，荣路方踪继二孙。
句
刘接（宋代）

湛湛直通龙渡水，虢虢傍过鹿头山。
题赵尚书所藏花鸟四首 其四 梅竹双禽
夏原吉（明代）

林木无声雪色残，一枝晴玉倚琅玕。双禽何处栖来晚，重拂金衣度岁寒。
招显道世弼饮
欧阳澈（宋代）

桐圭飘剪近重阳，菊绽篱边叶叶香。云破晴空书雁字，雨馀沙碛列鸳行。

赏心拟结东山会，卷白交飞北海觞。烂醉眼封多胜概，一时收拾入诗囊。
题张德常良常草堂
倪瓒（元代）

翠壁邻丹灶，青枫背草堂。琴书聊卒岁，麋鹿自成行。

涧水流杯滑，飞花入座香。能无问津者，及此系舟航。
酴醾雨后 其一
薛季宣（宋代）

晼晚春阑雨，酴醾花意秋。雪飞香霰集，龙斗玉云浮。

外户杨青眼，中唐浪白头。梦回人不见，心醉兀悠悠。
幽涧泉
李白（唐代）

拂彼白石，弹吾素琴。
幽涧愀兮流泉深，善手明徽高张清。
心寂流似千古，松飕飗兮万寻。
中见愁猿吊影而危处兮，叫秋木而长吟。
客有哀时失志而听者，泪淋浪以沾襟。(失志 一作：失职)
乃缉商缀羽，潺湲成音。
吾但写声发情于妙指，殊不知此曲之古今。
幽涧泉，鸣深林。
西郊三首
刘应时（宋代）

紫槿绿篱愁意深，斜最墟落动秋砧。
笔端有口江湖远，莫写干时老子心。
闻扬州柴给事有弄璋之庆寄诗贺之
杨亿（宋代）

华堂何夕梦熊羆，卫氏如今有一儿。
三日悬弧应是喜，十年结实未为迟。
预知驷马门闾盛，暗想天麟骨法奇。
曾忝门墙摄齐者，待看孔鲁学闻诗。
咏鸡冠花
何栋如（明代）

日下飞来孰可俦，云中养就气偏柔。懒施金距当雄敌，为戴霞冠慕远游。

独立莓苔閒伴鹤，卑栖蘋藻静群鸥。何如化作幽人梦，啼破三湘万古愁。
陪元侍御春游
韦应物（唐代）

何处醉春风，长安西复东。不因俱罢职，岂得此时同。

贳酒宣平里，寻芳下苑中。往来杨柳陌，犹避昔年骢。
纵壑轩
顾煜（清代）

宿此波气中，卷舒秋暮凉。钟声齐拂雨，灯影乱移墙。

梦足应心醉，愁多倩酒尝。萧然如有得，即事付沧浪。
梦与王阳明论学
郑善夫（明代）

美人入我梦，惠我白云词。述作何多事，经纶非尔时。

空斋下鸟雀，深水伏龙螭。尚愧瑶华赠，悠悠江汉思。
斗百花
晁补之（宋代）

斜日东风深院。绣幕低迷归燕。潇洒小屏娇面，仿佛灯前初见。与选筵中，银盆半拆姚黄，插向凤凰钗畔。微笑遮纨扇。

教展香裀，看舞霓裳促遍。红飐翠翻，惊鸿乍拂秋岸。柳困花慵，盈盈自整罗巾，须劝倒金盏。
朱希真书简帖赞
岳珂（宋代）

洛阳耆英，沦于朔尘。
三十年有人，典型之存。
炙手绝伦，一日之伸。
梅花兮缤纷，孤山兮片云。
和天目送行
释元肇（宋代）

握手下层翠，秋声动泬寥。叶寒山径响，雨积水程遥。

古甸分烟树，孤城带晚潮。怀人在空谷，谊不就旌招。
和滑州李尚书上巳忆江南禊事
刘禹锡（唐代）

白马津头春日迟，沙州归雁拂旌旗。

柳营唯有军中戏，不似江南三月时。
感题
柴随亨（宋代）

伯夷耻周粟，促连岂帝秦。
清风千载上，林下一閒身。
画堂春（春思）
王灼（宋代）

暖风和雨暗楼台。余寒巧作愁媒。半春怀抱向谁开。忍泪千回。

媒梦已随烟篆，醉魂空殢琼杯。小窗瞥见一枝梅。疑误君来。
用元韵答麟老 其一
王炎（宋代）

登临倚木末，下瞰鱼龙宫。我方解墨绶，著身丘壑中。

翩然一清游，飞舄可御风。前瞻凤山尾，老衲如懒融。

见处诣实际，非色仍非空。笑我蜡屐行，亦与玩物同。

燕坐不出门，心游妙高峰。
送张益宣州法曹
刘攽（宋代）

谢守宣城句，偏矜吕法曹。郡斋应似旧，廷掾不徒劳。

东北归流驶，空虚去棹高。木瓜因赠客，并择兔千毫。
题顾亭林先生诗集后
吴大廷（清代）

胜朝吴下一诸生，毕世栖栖旅客情。高蹈自希庞隐士，传经未让郑康成。

昂藏大志期追古，忧患余年尚论兵。即诵诗歌亦奇健，犹能吐气截长鲸。
筑长堤
田昼（宋代）

筑长堤，白头荷杵随者妻。
背肋供销偻筋力微，以手置胸路旁啼。
老夫七十妪与齐，五尺就门生两儿。
夜来春雨深一犁，破晓径去耕南陂。
南邻里正豪且强，白纸大写出来呼追。
科头跣足不得稽，要与官长修长堤。
官长亦大贤，能得使者意。
正堤驾轺轩，不复问余事。
终当升诸朝。自足富妻子。
何惜桑榆年，一为官长死。
孤山闻木犀
姚勉（宋代）

湖面清风拂酒杯，异香一片自天来。
明知不是荷花了，金粟漫山昨夜开。
狼岭樵歌
侯应遴（明代）

幽径烟深木叶斑，采樵人唱几重山。松梢倚日悬柯影，石乳临风湿汗颜。

豺道共噫任去住，蝇头一咏自馀闲。归声忽送桃源口，犹有渔郎相和还。
【双调】雁儿落过得胜令　闲适
邓玉宾子（元代）

穷通一日恩，好弱十年运。身闲道义尊，心远山林近。尘世不同群，惟与道
相亲。一钵千家饭，双凫万里云。经纶，斗许黄金印；逡巡，回头不见人。乾坤
一转丸，日月双飞箭。浮生梦一场，世事云千变。万里玉门关，七里钓鱼滩。晓
日长安近，秋风蜀道难。休干，误杀英雄汉；看看，星星两鬓斑。晴风雨气收，
满眼山光秀。寻苗枸杞香，曳杖桄榔瘦。识破抱官囚，谁更事王侯？甲子无拘击，
乾坤只自由。无忧，醉了还依旧；归休，湖天风月秋。
雨中题衰柳
白居易（唐代）

湿屈青条折，寒飘黄叶多。不知秋雨意，更遣欲如何。
颂古五十三首
释文礼（宋代）

树凋叶落聊伸问，体露金风错指踪。
带累儿孙无豹变，等闲落在草窠中。
绍兴圣孝感通诗
张嵲（宋代）

宋有天下，逮乎八世。
猛敌横生，侵欲不忌。
尧汤水旱，文景菑异。
数则使然，岂人攸墍。
皇帝承统，甚武且仁。
内销奸孽，外备殊邻。
寖明寖昌，师武臣力。
抵掌含怒，日思奋殛。
皇帝曰咨，咨女将臣。
慎守疆场，以保吾民。
敌来则御，折北勿追。
姑修吾德，以待所归。
人亦有言，投鼠忌器。
矧彼狡焉，吾亲是质。
彼兵攸恃，我则德攻。
靡以岁月，徼天之衷。
彼虽刚戾，不可扰驯。
我视其欲，以舒吾仁。
始我有众，公卿庶士。
谓彼悍骄，庸知德义。
苟有诚信，金石为开。
豚鱼之孚，惟道之怀。
有唐睿真，亟诏求访。
恻怛之诚，宁甘百誷。
皇帝曰咨，予由是心。
彼虽我诈，我惟尔忱。
孝悌之至，神明可通。
惟彼不信，天诱其衷。
行人是来，言弃旧恶。
我奉慈母，归御长乐。
八月甲子，至行在所。
天子在所，天子郊迎，
其从如雨。老稚仰观，
踊跃呼舞。卿士相趋，
肃穆伛偻。天地感通，
发祥颓祉。卿云郁兴，
轮囷离诡。屏翳不惊，
川后静波。云飞渊咏，
讙声相和。玉虬沛艾，
芝盖穹崇。千乘雷动，
万骑风从。天子是侍，
如长乐宫。渤澥为杯，
华嵩为豆。举烽行炙，
撞钟命酒。既劳王爵，
下逮奔走。万岁称觞，
献太母寿。敷天之庆，
周浃寰宇。薄海内外，
无或失所。皇帝之孝，
振古曷遇。壑算无疆，
永作民主。人无疾疠，
田多稷黍。兵革不试，
四夷款附。大母万年，
康强燕豫。皇帝之孝，
莫与比德。锡羡无疆，
子孙千亿。莞簟发祥，
开统拓迹。嶷嶷岐岐，
诜诜翼翼。有绿其车，
有赤其舄。太母万年，
含饴燕息。始归太母，
小大具疑。谓将我廷，
胡宁以归。皇帝之孝，
先定不易。爰有廷臣，
协比我德。有赞其决，
无贰其心。指期待蔇，
天实我临。曾无愆素，
归御愔愔。凡是讙嚣，
尽为歌吟。天锡皇帝，
示将保定。太平之休，
系此其证。际天所覆，
咸为我土。含识之伦，
我籍斯附。充入旧贯，
天临万方。子子孙孙，
永世克昌。
康德函书至一首
黄省曾（明代）

凤署扬裾客，司文炳孝朝。甲科三第首，十妙十中翘。

旧史辉彤述，前林播藻谣。直丝挥斥早，荒径灌栖饶。

位薄名逾大，龄芳鬓巳彫。诵言时挹抱，传德每钦标。

忽惠秦河雁，思乘浒业轺。二金叨式利，千里不云遥。

会晤知何日，孤琴待尔调。
临江仙（次韵陈少阳重九）
张纲（宋代）

绿蚁浮觞香泛泛，黄花共荐芳辰。清霜天宇净无尘。登高宜有赋，拈笔戏成文。

可奈园林摇落尽，悲秋意与谁论。眼中相识几番新。龙山高会处，落帽定何人。
再用才子富文华校雠天禄阁韵赠周教授
陈造（宋代）

矻矻守枯策，头童未起家。
居陋妇勃溪，食贫儿讙哗。
养高有骜岸，战胜无纷华。
黔浴如可移，谁辨鹄与鸦。
村墅
刘过（宋代）

俗子有钱村亦乐，秋田米熟歌牛角。
三家村墅无官方，夜半呼卢笑声谑。
寻思我辈不如君，平生读书徒苦辛。
遭时丧乱未得志，长策短藁无由伸。
不如卖剑买牛去，也学此翁村里住。
只愁夜半月明时，得意无人和诗句。
秋园谩赋呈方叔
姜特立（宋代）

嫋嫋鲜飚动远林，亭亭霭居占遥岑。
渊明松菊秋容澹，仲蔚蓬遥露气深。
莫笑四携亭未濉，且环十鼓坐同斟。
更须少待桂花发，林下舂容把臂吟。
虎跑泉 其一
弘历（清代）

溯涧寻源忽得泉，淡如君子洁如仙。馀杭第一传佳品，便拾松枝烹雨前。
黄麻头
贾似道（宋代）

麻头黄项翅金色，腿脚班黄肉带蜜。
牙钳若是炭样乌，鬭胜叫鸣闻四壁。
马上有见
李茂复（唐代）

行尽疏林见小桥，绿杨深处有红蕉。

无端眼界无分别，安置心头不肯销。
贺新郎二首 其二
项鸿祚（清代）

白发三千丈，正江乡、春风几日，莺花无恙。断送一生惟有酒，独拨闲头新酿。

算未改、深雄跌荡。马槊不教儿辈学，悔当年、误作封侯想。

髀里肉，抚还长。

长安结客心犹壮，向灯前、吴钩细看，楚歌重唱。说尽平生肝胆事，只有故园难忘。

肯容我、再来携杖。若使刘伶真醉死，怕灵岩、山水都惆怅。

先写在，画图上。
石州慢 初见菊花，故人小会
何振岱（清代）

云片斜飞，晴宇顿高，天气初肃。闲吟谁话秋心，冷趣半归新菊。

今年寒早，故应才近重阳，幽香堪摘都盈掬。占取数枝黄，伴清人幽独。

墙角。苍苔旧径，瘦蝶芳魂，暗依篱竹。社事消沉，慢忆昔游杯醁。

同伤瘦鬓，几番吹老西风，丝丝白向天涯速。念往泪痕收，记今宵银烛。
和祖择之学士袁州庆丰堂十咏
陈诜（清代）

秀泉开旧甃，初试仰山茶。
寂寂有馀意，池莲三五花。
真空寺留别冯葛诸丈
于慎行（明代）

萧疏菀柳寺门前，别色相看一黯然。十月繁霜凋客鬓，重城残雨上离筵。

心同张翰思吴日，事异梁鸿去汉年。别后云山未相间，尺书犹有雁南旋。
简贾户部
盛世忠（宋代）

十五年前别，相逢各老成。
旧游如一梦，忽见似重生。
剧饮无人敌，高谈坐客惊。
诸郎尤可喜，事业短灯檠。
园集谐语
张萱（明代）

昔人请学圃，见小于孔氏。吾侪本小人，敢讳小人事。

古贤好园居，往往见书史。所务岂皆小，亦各乐其志。

嗟予拙已效，于世鲜数比。既为天所穷，复为时所弃。

我生有奇癖，自信绝人理。善病恶束缚，习懒厌城市。

有园名赋閒，取义洗牏厕。晨昏数清暇，宾友时亦至。

俱是素心人，敢告素心义。相过不在速，频来莫论次。

入门不下拜，列坐惟问齿。坐定即解襟，勿复事簪履。

主人殊草草，款接颇有致。炉香既芳馥，瓶花亦明媚。

园蔬时不乏，旨蓄或数器。有牲即割牲，无牲即蔬食。

幸能了曲檗，浊醪可常继。兴来酒莫辞，酒尽兴乃已。

献酬忘主宾，呼答惟汝尔。醉便相枕藉，醒复恣谐戏。

散步互拍肩，叫跳共把臂。谑浪无不有，但戒涉訾议。

里多广长舌，无胫走千里。我辈亦谑浪，彼辈辄猜忌。

已往勿絮数，未来勿较计。形骸既尽捐，冷煖岂宜异。

细微勿芥蒂，披沥穷底里。勿作今人态，常有古人意。

已称山林交，勿失山林气。此语期不谖，久要乃可恃。

赋閒园主人，如斯而已矣。
春风堂左偏郑宣抚诗刻犹存程季允次韵亦赋
洪咨夔（宋代）

宝峰翠压小房栊，帘映平安候火红。
寒送落梅吹雪外，春随细柳入云中。
人情郁处多思治，天道还时只愿丰。
剩办从军诗几解，为君管勾杏花风。
海珠饯别
梁有贞（明代）

骢马去还鸣，江边候雁声。筵开佛殿迥，人重帝庭名。

持斧威闽峤，悬旌入蓟城。埋轮看意气，揽辔见澄清。

雕鹗霜空击，风云海岱迎。才华高柱下，献纳在承明。

翠幰翻祇树，深杯别浦蘅。迂疏愧知己，慷慨望君行。

天路青霄隔，能无故国情。
重过石井
苏坚（宋代）

登临萧寺几回头，石怪林深山自秋。
地布黄金长照日，泉溜碧自暗通沟。
浚穿地脉疑无底，静啮崖根更不流。
多谢老僧勤供佛，井华晓汲注瓷瓯。
和君仪高明轩
郭祥正（宋代）

一轩华榜揭高明，檐角昭昭挂日星。鸥鹭翩翻下空渚，云烟时复起中庭。

长萝却覆鲛绡帐，远岫争开翡翠屏。香篆半销尘念息，始知天地一浮萍。
易安斋
韩元吉（宋代）

紫陌犹千里，禅房自一家。
翠深穿小径，红湿动迷花。
络石寒梢乱，欹岩碧干斜。
春江夜来雨，如为洗烟霞。
水龙吟 咏杨花和苏公韵
徐石麒（清代）

因何不见花开，纷纷只见花飞坠。临桃色减，拟梅香逊。

颇无佳坠，罗幌黏时，琼楼着处，几人深闭。想东君不为，繁华妆点，多只为、愁人起。

遥忆灞桥上，折长条、绣鞍难缀。都来几日，韶光催迸，共人心碎。

更学游人，随风化作，断萍流水。看一年一度春残，敢则是、天挥泪。
明堂观礼杂咏十三首·车贺宿太庙
王同祖（宋代）

金甲重矛两内臣，阶前对立气英英。
巡更场内知谁问，听得传呼宰相名。
偈颂二十一首
释智愚（宋代）

平生好攻禅病，不知病是道源。
要知道源端的，直须陆地行船。
因思大唐裴相国作圆觉经一序，一字一义，
耸动人天。又思本朝温国公制解禅颂六篇，
一褒一贬，口业昭然。
匪伊自绝夙种，佛亦不度无缘。
题长松二首
何耕（宋代）

路穷山百转，云拥木千章。
蕞尔人间世，萧然古道场。
龙神森拱卫，旱魃走祈禳。
地远斋厨薄，重来剩裹粮。
居北江旧庐在坐顾通政孟徐两侍御龙喜社主黄农部宾主九人越十数日农部集同志祖道竟日谈宴赋谢录别
李乾夏（清代）

藐余才不逮，重选膺使命。经岁恣游览，始识人文盛。

群贤缔兰交，清宴遵觞令。雅度何汪洋，纵谈挥麈柄。

龙社更寻诗，高评若冰镜。茶烟袅鬓丝，盆梅红相映。

临歧多赠言，卷里富新咏。欲和郢中音，向君还请正。
苏幕遮 寄与谭哥唐哥
王哲（金朝）

训人人，休碌碌。□□搜寻，密妙长修福。慧慧明灯参性烛。谨谨营躯，食食牟平禄。拜风风，为叔叔。两两侄贤，莫恋余相逐。切切依从新格曲。了了唐琳，达达真谭玉。
萧山
陆游（宋代）

素衣已免染京尘，一笑江边整幅巾。
入港绿潮深蘸岸，披云白塔远招人。
功名姑付未来劫，诗酒何孤见在身。
会向桐江谋小筑，浮家从此往来频。
酒席赠钦圣提刑学士
刘敞（宋代）

弃捐不预朝廷议，落莫真成老秃翁。放眼能宽蜀郡礼，高贤信秃古人风。

都门倏忽三年别，樽酒淹留一笑同。还秃野歌随拙舞，肯教庭炬彻明红。
何山
张蕴（宋代）

山因人得姓，人去佛来居。
邻有天章墓，碑无玉局书。
幽蹊通古郭，荒磵入春畲。
客子吟须冷，高峰夕照余。
山中早行
释契嵩（宋代）

前山经夜雨，独往步春泥。天岸日将出，田家鸡更啼。

孤烟行处起，旷野望中低。犹喜逢樵客，相将过数溪。
谢彭仲宽惠小茶磨并仙茅二首 其一
王庭圭（宋代）

踏梯割得紫云归，琢就双轮半尺围。晴日午窗新睡起，掌中轻转雪花飞。
金陵杂兴二百首
苏泂（宋代）

蘼芜涧边春草青，桃叶渡头江水生。
女郎到此歌一曲，不尽今来古往情。
山海关
吴启元（清代）

地临辽蓟中分界，天限华夷第一关。直绕长城东到海，凌空高障北依山。

当年士马何曾战，此日梯航尚未闲。闻道乘槎通绝域，可能身入斗牛间？
客中逢乡人得家中消息
邓雅（元代）

去家不忍别，久客遂忘还。忽见故乡人，与语增戚颜。

比邻害疵疠，群从亦凋残。所幸一室安，卫生良独艰。

语终对斜日，一鸟鸣空山。意存恍惚际，心在悲喜间。
太常引 东原上清宫，同杨飞卿夜话汝梁旧游
元好问（金朝）

十年流水共行云。相见重情亲。沧海坐扬尘。便疑是、前身后身。风台月榭，舞裙歌扇，乐事几回新。莫话洛阳春。更谁似、金銮故人。
无题二首·其二
秦观（宋代）

世事如浮云，飘忽不相待。
欻然化苍狗，俄顷成章盖。
达观听两行，昧者乃多态。
舍旃勿重陈，百年等销坏。
【双调】夜行船_扬州忆旧忆
石子章（元代）

扬州忆旧
忆昔扬州廿四桥，玉人何处也吹箫。绛烛烧春，金船吞月，良夜几番欢笑。
【风入松】东风杨柳舞长条，犹似学纤腰。牙樯锦缆无消耗，繁华去也难招。古渡渔歌隐隐，行宫烟草萧萧。
【乔牌儿】悲时空懊恼，抚景慢行乐。江山风物宜年少，散千金常醉倒。
【新水令】别来双鬓已刁骚，绮罗丛梦中频到。思前日，值今宵，络纬芭蕉，偏恁感怀抱。
【甜水令】世态浮沉，年光迅速，人情颠倒。无计觅黄鹤，有一日旧迹重寻，兰舟再买，吴姬还约，安排着十万缠腰。
【离亭宴煞】珠帘十里春光早，梁尘满座歌声绕，形胜地须教玩饱。斜日汴堤行，暖风花市饮，细雨芜城眺。不拘束越锦袍，无言责乌纱帽。到处里疏狂落魄。知时务有谁如？揽风情似咱少。
胜金驿丛柳已碧
张荫桓（清代）

塞外东风绝可怜，邮亭渠水得春先。浑如秃柳当门碧，不管斜阳与夕蝉。
天道无亲 劝公道友
马钰（金朝）

奉劝离俗修持，自有清清雨。雨变雪花飞，得见青莲浦。陪伴脱尘云霞侣。不要起、攀缘心绪。莫恋金笼共鹦鹉。听马风真语。
瓮天
赵崇鉘（宋代）

不见瓮天人，但见石上字。
谁能负瓮去，夺我寥天思。
瓮破奚有余，瓮在奚不足。
吟作瓮天辞，摩挲石苔绿。
贻钓鱼李处士
谭用之（五代）

罢吟鹦鹉草芊芊，又泛鸳鸯水上天。
一棹冷涵杨柳雨，片帆香上芰荷烟。
绿摇江澹萍离岸，红点云疏橘满川。
何处邈将归画府，数茎红蓼一渔船。
昼寝觉
吴与弼（明代）

日净风暄清昼迟，绿阴啼鸟梦醒时。间窗笔砚无尘杂，幽事宜人又得诗。
初夏幽居杂赋
陆游（宋代）

篱落鱼池北，房栊道院东。
水纹藤坐榻，山字素屏风。
采药松冈近，投竿荻浦通。
悠然搔短发，心事寄冥鸿。
倦寻芳
汤恢（宋代）

饧箫吹暖，蜡烛分烟，春思无限。风到楝花，二十四番吹遍。烟湿浓堆杨柳色，昼长间坠梨花片。悄帘栊，听幽禽对语，分明如翦。

记旧日、西湖行乐，载酒寻春，十里尘软。背后腰肢，仿佛图画曾见。宿粉残香随梦冷，落花流水和天远。但如今，病厌厌、海棠池馆。
与道损仲文子华陪泛西湖
梅尧臣（宋代）

冰消湖已绿，渺渺鸭头春。
船学吴儿刺，吟稀楚老新。
对出怜去鸟，隔树识游人。
谁念沧江上，风柔采白苹。
大晟府拟撰释奠十四首
佚名（隋代）

［大吕为角］生而知之，有教无私。
成均之祀，威德孔时。
维兹初丁，洁我盛粢。
永管其道，万世之师。
途中逢故人话西山读书早曾游览
许浑（唐代）

西岩曾到读书堂，穿竹行莎十里强。
湖上梦馀波滟滟，岭头愁断路茫茫。
经过事寄烟霞远，名利尘随日月长。
莫道少年头不白，君看潘岳几茎霜。
锦溪次赵令韵二首
王执礼（宋代）

微云淡日半昏明，初换春衫步屧轻。
行到小桥幽绝处，朗吟诗句答溪声。
惜菊
孔平仲（宋代）

碧玉枝条手自分，花开晚节最怜君。斜簪短发能回老，满泛清樽要助醺。

著雨半荒犹烂漫，绕栏三嗅倍氤氲。更收残蕊缝为枕，长得好香深夜闻。
和廖守岳阳楼韵三首
王炎（宋代）

清香燕寝憩儒先，出对湖山一莞然。
红旆小驱聊缓带，青云直上且扬鞭。
肯容坐客同挥麈，莫惮行厨费击鲜。
种就巴丘桃李迳，不应画诺更留连。
题西山五仙图
刘崧（元代）

西山多仙灵，往往宅幽阻。飘然不可招，作者焉得数。

昔在汉晋间，凌厉出梅许。伟哉忘机士，泯迹事纳吐。

千载仰高风，谁能究其绪。披图觌古像，先后得四五。

苍茫越王山，飒杳文绣虎。陈陶终市药，伊业解歌舞。

把卷识肩吾，曳杖知蕴古。神情各冲逸，簪褐杂襦裋。

观其英迈姿，宇宙一仰俯。超遥云中物，安得系缨组。

佯狂或玩世，精鍊得无补。终然委大化，岂必事矫举。

吾恒登鹤岭，览胜睇玄圃。长松夹皓月，阴壑振清羽。

药庐与丹井，一一恒历睹。独不逢若人，高怀竟谁语。
次韵酬公夫二首 其二
沈辽（宋代）

海舶不来官事闲，朝云夕雨看西山。强从委吏心虽易，欲避宵人势亦难。

卧探古书聊自适，醉攀庭柯幸怡颜。因寻旧友清欢意，犹有榴裙数处斑。
赠无咎以既见君子云胡不喜为韵八首
张耒（宋代）

触有羸其角，进有跋其胡。
膏车秣吾马，白日在修途。
虽乏亡何杯，颇多未见书。
力学致事功，良田本深锄。
水仙
于若瀛（明代）

水花垂绿蒂，袅袅绿云轻。自是压群卉，谁言梅是兄。
题花门将军游宴图
宋濂（明代）

花门将军七尺长，广颡穹鼻拳发苍。
身骑叱拨紫电光，射猎娑陵古塞傍。
一箭正中双白狼，勇气百倍世莫当。
胡天七月夜雨霜，寒沙莽莽障日黄。
先零老奴古黠羌，控弦鸣镝时跳踉。
将军怒甚烈火扬，宝刀双环新出房，麾却何翅驱牛羊。
平居不怯北风凉，白毡为幄界翠行。
铜龙压脊双角张，彩绳亘空若虹翔。
将军中坐据胡床，炽炭炙肉泣流浆。
革囊挏酒蒲陶香。
驼蹄斜割劝客尝。
赵女如花二八强，皮帽新裁系锦曌，低抱琵琶弹《凤皇》
。
半酣出视驼马场，五花作队满涧冈，但道欢乐殊未央。
闻东嘉王公得杂学士喜而成篇
喻良能（宋代）

四海王夫子，精忠简冕旒。
诏纶飞涣渥，禁阁要名流。
江左思安石，朝端欠武侯。
命珪兼召节，蚤晚到南州。
题碧山草堂图送喜笑云
释妙声（明代）

中国有碧山，扶桑有碧山。碧山碧山随处有，是何人合栖其间。

上人何年辞海峤，每望白云东向笑。松枝西指月苍凉，岁晚天寒翠蛟叫。

有佛处，不得住，草堂更在云深处。碧山县知不负吾，一锡凌空窅然去。
峡山飞来寺
陈绍儒（明代）

英雄诸州江水浑，东流百折归峡门。人从绝壁窥天险，余爱名山觉道尊。

风雨鱼龙喧白昼，藤萝猿狖笑黄昏。天南海岳经行处，北望川原黯断魂。
送庐山人归林虑山
皇甫冉（唐代）

无论行远近，归向旧烟林。寥落人家少，青冥鸟道深。

白云长满目，芳草自知心。山色连东海，相思何处寻。
米元章槐前竹后诗帖赞
岳珂（宋代）

槐竹之与居，栩栩乎华胥。
予方发韩滉之连舻，午阴这繁维，
以驱原显之车。盖健羡乎一身之闲，
所以纵玩乎八体之书。
寄子直友兄秘书
彭汝砺（宋代）

碧水青山一万寻，不量无力强登临。辛勤亦觊功名就，痛惜长为疾患侵。

憔悴已成今日态，英豪不复旧时心。归期未遂家千里，空对秋风泪满襟。
千尺雪歌
赵怀玉（清代）

支硎右转峰高攒，峦光如画侵眉端。中有元精在山骨，六丁呵眉谁相残。

凡夫处士真健者，斫削不使形神完。手提刚斧向出截，砉然天地开奇观。

神灵骇走造化泄，银河泻出流人间。青天飞雨夏飞雪，无风不断声潺潺。

萧然冷色上须鬓，到此始信山称寒。匡庐面目安可识，余波往往惊尘寰。

嗟我衣尘满十斛，枕流洗耳缘终悭。何当更招听雪伴，疏帘清簟过经年。
次韵德友惠黄雀
许及之（宋代）

兴来把酒杯，径欲连台拗。聊用资吟哦，岂谓贪醉饱。

晨起秋思清，茶罢诗肠搅。筠斋伫远思，诗筒驰速巧。

饷我晚田雀，如鹰初脱爪。惠我长城句，如栋略无桡。

雀命虽甚微，饥驱亦良挠。何异不农耕，而乃窃禄稍。

哦诗思陶谢，论交怀管鲍。只消寄诗篇，断不厌煎炒。
和子瞻新居欲成二首
苏辙（宋代）

山连上帝朱明府，心是南宗无尽灯。
过此欹危空比梦，年来瘴毒冷如冰。
图书一笑宁劳客，音信频来尚有僧。
梨枣功夫三岁办，不缘忧患亦何曾。
诞日醉吟
李昱（明代）

先生今年五十一，两鬓虽斑眼如漆。挑灯终夜何曾眠，细字蝇头看书帙。

既不能握简，起草趋明光。又不能搴旗，斩将赴敌场。

布衣十载困江海，空有峥嵘磊落惊世之文章。近来结屋翠峰下，白云绕屋看如画。

王侯卿相不到门，自与农夫作邻舍。蚁浮缸面新酒浑，清晨上寿谁称尊。

阿儿拜前女拜后，此乐欣欣难具论。盘餐照眼复何有，出瓮黄齑间青韭。

山田放豚初告腯，泼刺鲜鱼贯霜柳。须臾剥剥啄啄叩门急，携肴载酒来诸生。

陶然洗盏复更酌，虽无丝竹管弦之盛，亦有铿锵涧水和此飕飕万壑松风声。

松风为我清，松月为我明。眼花耳热不知夜，但知百川一吸如长鲸。

我醉欲眠卿且去，谪仙未得其中趣。玉山虽倒嗔人扶，染笔从容赋长句。

我不愿二十四考书中书，我不愿千二百岁崆峒居。

但愿百年三万六千日，日日醉吟欢有馀。
吴侬谣
袁华（明代）

四座且勿喧，听我歌吴侬。二月春澹沲，桃杏连村红。

壶酒操豚蹄，太守出劝农。所忻风雨时，击壤歌屡丰。

榆火发新燧，柳烟散轻风。条侬墙下桑，浸侬水中穜。

谷雨侬播种，盈畴绿葺葺。四月五月交，移秧向田中。

手龟指流血，壁立环堵空。野菜杂糠籺，饥肠岂能充。

八月官仓开，新谷不得舂。晚禾穗离离，大风来自东。

摇落满区亩，太息心忡忡。收穫将上场，伍长追呼忙。

荷锄携畚锸，何暇别耶娘。言开白茅港，兼程冒严霜。

州官点侬名，里正与侬粮。夜投草中宿，重趼脚成疮。

昧爽起负土，夜继灯烛光。千夫百夫长，程度施鞭榜。

里胥至侬家，催粮入官仓。况无弟与兄，有米不得将。

吞声语哽咽，独立野徬徨。朝行河堤上，暮宿河堤傍。

堤傍泥渐高，所积如山冈。侬力日已疲，河水日可航。

古者兵出农，耕战固其常。屯成种黍稌，实作侬保鄣。

侬来敢生怨，侬谣遂成章。侬愿干戈息，四海为边疆。

销兵作钱镈，老作太平氓。
题耕织图二十四首奉懿旨撰 其八 八月
赵孟頫（元代）

白露下百草，茎叶日纷委。是时禾黍登，充积遍都鄙。

在郊既千庾，入邑复万轨。人言田家乐，此乐谁可比。

租赋以输官，所馀足储峙。不然风雪至，冻馁及妻子。

优游茅檐下，庶可以卒岁。太平元有象，治世乃如此。
虞美人 赋鲇鱼风筝
沈鹊应（清代）

野塘春水连天碧，化作烟波色。忽听何处弄鸣筝。

又是东风卷入、碧云声。

苕苕直上千霄汉。儿女争呼唤。从容不傍逆风飞。

何事竹竿难上、笑男儿。
咏落叶敬步御制原韵 其五
戴亨（清代）

田家荆树近如何，泪洒枯茎感慨多。纷与断霞争渡水，乱披残霭下寒波。

虫书未就馀残萚，蚁梦初回尽改柯。鸿雁影稀孤干在，愁心摇落遍关河。
次肩吾庆生日韵
魏了翁（宋代）

手撇飞鸢上五溪，两牛腰大送行诗。
犹嫌言语无多子，古锦奚囊长自随。
陪诸公杖屦登梁王吹台，悠悠悼古之情，不能
曹伯启（元代）

天宇廓然秋已莫，幽人欲作《登高赋》。
联镳沽酒上繁台，千古兴亡一回顾。
百鸟喧啾塔半摧，荆榛掩映台前路。
黄花采采未成欢，目断荒城起烟雾。
【双调】落梅风_秋思怀桃叶
张可久（元代）

秋思
怀桃叶，忆柳枝，仲宣楼杜陵诗思。白云中两三个新雁儿，写相思不成愁字。
陪诸公上白帝城宴越公堂之作（越公杨素所建）
杜甫（唐代）

此堂存古制，城上俯江郊。落构垂云雨，荒阶蔓草茅。

柱穿蜂溜蜜，栈缺燕添巢。坐接春杯气，心伤艳蕊梢。

英灵如过隙，宴衎愿投胶。莫问东流水，生涯未即抛。
偈 其十一
释善果（宋代）

心生法亦生，心灭法亦灭。心法两俱忘，乌龟唤作鳖。
前太守仲求石问留题因和三首
吴芾（宋代）

度力难堪事，甘心作弃才。
欲归归未得，却悔出山来。
谢裴司空寄马（一作蒙裴相公赐马，谨以诗谢）
张籍（唐代）

騄耳新驹骏得名，司空远自寄书生。乍离华厩移蹄涩，

初到贫家举眼惊。每被闲人来借问，多寻古寺独骑行。

长思岁旦沙堤上，得从鸣珂傍火城。
孙氏女哀词三章
罗椅（宋代）

秋风萧飒兮白露零，兮坟何在兮何草为青。
昨秋此日兮犹冀兮生，洒墨我别兮人间父子之情。
我枯如腊兮涕更纵横。
花月长吟
邵雍（宋代）

少年贪读两行书，人世乐事都如愚。
而今却欲释前憾，奈何意气难如初。
每逢花开与月圆，一般情态还何如。
当此之际无诗酒，情亦愿死不愿甦。
花逢皓月精神好，月见奇花光彩舒。
人与花月合为一，但觉此身游蕊珠。
又恐月为云阴隔，又恐花为风破除。
若无诗酒重收管，过此又却成轻辜。
可收幸有长诗篇，可管幸有清酒壶。
诗篇酒壶时一讲，长如花月相招呼。
有花无月愁花老，有月无花恨月孤。
月恨只冯诗告诉，花愁全仰酒枝梧。
月恨花愁无一点，始知诗酒有功夫。
些见林下闲疏散，做得风流罪过无。
忆江南
苗善时（元代）

清高士，志道体真仙。养浩虚中吹玉笛，凝神真乐吸琼笙。

清净莹心天。

离欲海，放倒我人山。玄素采阴魔畜道，娄公邪术执为玄。

休效损丹田。
永遇乐
危复之（宋代）

早叶初莺，晚风孤蝶，幽思何限。檐角萦云，阶痕积雨，一夜苔生遍。玉窗闲掩，瑶琴慵理，寂寞水沈烟断。消无言、春归无觅处，卷帘见双飞燕。

风亭泉石，烟林薇蕨，梦绕旧时曾见。江上闲鸥，心盟犹在，分得眠沙半。引觞浮月，飞谈卷雾，莫管愁深欢浅。起来倚阑干，拾得残红一片。
咏史五首其四·商人
范仲淹（宋代）

履癸昆吾祸莫移，应天重造帝王基。
子孙何事为炮烙，不念嘻吁祝网时。
和吴准十斋所赓刘石涧咏湖山之乐因见示韵
杜范（宋代）

胜赏付飞觞诗，读人妙嚼芳。
荷君相抆拭，容我共清凉。
湛欲人空老，偷闲策最长。
高峰应更好，何日级桄榔。
上丹霄 本名上平西用张子云韵
王丹桂（金朝）

得真闲，投真趣，傲萍蓬。任运命、否塞亨通。生涯寂淡，二十年罢倒金钟。

头头返照，破昏蒙、灵鉴非铜。

或游戏，红尘境，或栖隐，碧岩松。掌谭马、遗范馀风。

驱驰造化，自然交媾虎和龙。上清仙举，要争魁、安敢耽慵。
沈君笠湖以农曹观政东河同人集极乐寺为饯即题其城南送别图
钱宝廉（清代）

海棠如锦照深杯，十笏招提策马来。与子缠绵成强别，为时珍重要清才。

宏农野水春无渡，芒砀愁云远未开。抔土寸金嗟往事，大堤杨柳待重栽。
次竹溪韵跋志仁工部柞木诗
刘克庄（宋代）

冥搜险韵搅枯肠，音义时乎取断章。
吾窭仅能茅破屋，君材真断栋明堂。
居然挺挺过苍柏，胜似萧萧种白杨。
识草木名须博览，夜窗灯火恰新凉。
和徐榷院唐佐见寄七首
何梦桂（宋代）

南山有高楼，青云可俯践。
楼上有佳人，当年惯识面。
忽觉在他有，绰约思目见。
绿绮无知音，心长曲未遍。
青云在山头，将去还复恋。
人生不如云，欲见云里远。
恃有青铜镜，与君各分半。
忽来双鲤鱼。白璧何足羡。
一毛不拔
邯郸淳（魏晋）

一猴死，见冥王，求转人身。王曰：“既欲做人，须将毛尽拔去。”即唤夜叉拔之。方拔一根，猴不胜痛叫。王笑曰：“看你一毛不拔，如何做人？”
落叶词
释斯植（宋代）

片片飞来总是秋，更于何处复添愁。自怜枝上无收管，却带慇勤出御沟。
颂古五首·提婆达多受罪
释文准（宋代）

好笑提婆达多，入捺落十小劫波。
然得三禅妙乐，吹布毛须还鸟窠。
秋怀
颜鼎受（清代）

迤逦秋山落日明，路从深箐入蛮坑。新田芋熟栾巴郡，石室蒿深义帝城。

四塞风烟如一色，五溪言语不同声。苍凉每有穷途泣，此日猖狂似步兵。
再寄向伯恭
李光（宋代）

南行万里敢辞遥，过尽江西独木桥。已见芗林真面目，依然华发两萧萧。
心泉
蒲寿宬（宋代）

山泉不知源，流出石磊砢。
坎止心维亨，蒙养行必果。
久视空无尘，静趣自忘我。
明月知此心，时印夜光颗。
酬转庵畏酒之什
许及之（宋代）

绝境夤缘有路攀，隔波楼影塔中间。才收梅溽经旬雨，已放莲峰几朵山。

胜处得閒真阆苑，醉馀忘世即函关。诗高不饮妨何事，恐对湖光自忸颜。
使辽作十四首 其六
刘跂（宋代）

神水坚冰合，沙场寸草无。长疑泪是血，误喜唾成珠。

昼出惊貂鼠，宵鸣厌训狐。悲歌人不应，自觉寸心孤。
吉水夜泊
真山民（宋代）

入夜始维舟，黄芦古渡头。
眠鸥知让客，飞过蓼花洲。
题赤壁图
吴宽（明代）

江流东绕千尺堤，山鹘上结危巢栖。
游人夜半放舟过，举酒试说曹征西。
征西当年下江浒，八十万军尽貔虎。
眼中见惯刘琮徒，吴蜀区区何足数。
舳舻相衔千里连，气吞孙刘欲冲天。
岂知策士已旁笑，笑彼远来非万全。
长江之险人能共，不独阿瞒兵可弄。
东吴会猎尺书驰，权也难将首亲送。
帐底拔刀军令行，如此奸雄安足惊。
周瑜早已借前箸，黄盖何曾论五兵。
五兵争如一炬火，北军败走南军坐。
纷纷燥荻与枯柴，乘取便风才卜舸。
波涛起立半天红，强橹灰飞一夕空。
平生亲手注《孙子》，未信水军能火攻。
谁云此行才足耻，更闻裹疮归淯水。
玄武池头计已疏，铜爵高台坟上起。
当今四海为一家，三国争雄真可嗟。
尚想纶巾巡垒堞，犹将折戟洗泥沙。
武昌夏口东西路，画史分明入毫素。
空余赤壁付游人，赢得坡仙作词赋。
挽张直讲圣行二首 其一
黄公度（宋代）

末学知归㝢，先生有典刑。家贫甘半菽，身后只群经。

尊俎言犹在，琼瑰梦已灵。林宗负全节，无愧冢中铭。
贺新郎·拄杖重来约
辛弃疾（宋代）

拄杖重来约。对东风、洞庭张乐，满空箫勺。巨海拔犀头角出，来向此山高阁。尚两两、三三前却。老我伤怀登临际，问何方、可以平哀乐。唯酒是，万金药。
劝君且作横空鹗。便休论、人间腥腐，纷纷乌攫。九万里风斯在下，翻覆云头雨脚。更直上、崑崙濯发。好卧长虹陂十里，是谁言、听取双黄鹤。推翠影，浸云壑。
和广德鲍宫使寄诗
虞俦（宋代）

当年书剑走风尘，倾盖桃花一笑春。别去交情浑似旧，向来时事几番新。

诗坛雄健看前辈，官路低回愧此身。珍重烦公问消息，双溪烟雨政垂纶。
予与自闽明卿自贵同日书至有感 其二
王世贞（明代）

故人岭海尚栖迟，九列虽叨敢道宜。季重有书方悔侠，伟长中论未逢知。

谁偏谢豹啼丹地，并许娵隅托素时。莫怪承恩还避辇，至今犹自怯蛾眉。
句 其一
林敏功（宋代）

尝忆他年接绪馀，饶三落托我迂疏。溪桥几换风前柳，僧壁今留醉后书。
寺居夙兴
陆游（宋代）

闲居无一事，睡少自夙兴。
空庭翠雾合，高树红日升。
曳杖遶四廊，悄然不逢僧。
厨烟俄漠漠，鱼鼓亦登登。
晨粥香满堂，粱肉坐可憎。
匡山在何许？吾将买行縢。
静宜园二十八景诗 其二 丽瞩楼
弘历（清代）

重基百尺耸，万象四邻通。岚霭变朝暮，山川无始终。

会心堪致远，抚景念居崇。春色皇州好，都归一览中。
早春访林若木二首 其一
郑学醇（明代）

烟雨正濛濛，扁舟浪万重。为乘今夜兴，来访旧游踪。

绕槛春云合，开樽花气浓。牵衣问新佩，同是楚芙蓉。
送陆华父归越
孙应时（宋代）

四海桐江陆使君，阿咸诗律更通神。
时无势力能推毂，独使文章老斩轮。
万卷诗书堪遗子，千岩风月未全贫。
青鞋布袜云门路，鸡黍容吾叩主人。
风流子•代闻元亮悼亡，用秦少游韵 其二
沈谦（清代）

风流难再得，寻聚窟、何处问仙洲。想别后寄情，曾经剪发，病中永诀，不肯回头。

岂知道、黄泉声寂寂，碧落恨悠悠。桂殿初奔，敲残兔臼，桃源再访，赚杀渔舟。

繁华消磨尽，三年真薄倖，一觉扬州。最苦难求毒石，未得神楼。

似乱攀荷藕，千丝不断，对烧蜡烛，两泪难休。反羡伊家解脱，免却閒愁。
黄河
罗隐（唐代）

莫把阿胶向此倾，此中天意固难明。
解通银汉应须曲，才出昆仑便不清。
高祖誓功衣带小，仙人占斗客槎轻。
三千年后知谁在？何必劳君报太平！
题僧希元禅隐堂
蔡襄（宋代）

游锡遍他方，归休静默堂。
孤吟时有得，诸念若为忘。
删竹减庭翠，煮茶生野香。
云山莫腾诮，心地本清凉。
闻促织有感
徐瑞（宋代）

苔花露重铜铺湿，深闺蜡尽纱笼碧。嗷嗷四壁候虫鸣，促人早织声不停。

君不见宫中自置机与络，尽君有丝难得著。
老罗行
张弼（明代）

老罗索书如索租，日日往返劳仆夫。长儿又来拜床下，举头怒仆如于菟。

又道去年书未了，今年作书须及早。明日归舟发潞河，南北天涯人渺渺。

嗟予正坐案牍忙，夜归秉烛清风堂。磨墨数斗试一扫，蛇蚓虬蟠污麦光。

老罗取去空自重，买薪博菜浑无用。不如烂醉江南春，百年随处华胥梦。
饯山泉吴守
包恢（宋代）

泉从九江来，发自庐山趾。
不啻如渭清，时出到旴水。
渊渊媚如如，甘饮足千里。
何妨遇山下，一时险而止。
不碍以亨行，果行险自弭。
真利用御寇，上下顺而理。
方当执热中，以濯豁有喜。
且当正渴时，得饮快如洗。
旴人望膏润，恋恋正未已。
雇如岁大旱，用汝甘霖比。
不容么一方，宇内并倾企。
盈科放四海，有本如是耳。
安得长流旴，混混以终绐。
河南已治平，河内难留矣。
好将世俗污，尽洗入清泚。
溥博泽周流，功成大如此。
却归山泉间，育德德孰拟。
作圣以为期，善养功更伟。
官舍内新凿小池
白居易（唐代）

帘下开小池，盈盈水方积。中底铺白沙，四隅甃青石。

勿言不深广，但取幽人适。泛滟微雨朝，泓澄明月夕。

岂无大江水，波浪连天白。未如床席间，方丈深盈尺。

清浅可狎弄，昏烦聊漱涤。最爱晓暝时，一片秋天碧。
西湖即事
周文璞（宋代）

闲看浮鸠栖曲渚，倦随奔鹿上荒陵。
松门雨过长廊静，一架藤花供病僧。
江下送客
杨万里（宋代）

却因送客动归心，过市逢喧闷不禁。
偶见人家好池馆，柳行尽处一亭深。
越昌谣
项安世（宋代）

夜系扁舟鹦鹉边，洲边人语更堪怜。
烟煨影里招魂魄，瓦砾堆中立市廛。
明符到时惟赤地，吾侪今日见青天。
子孙孙子恩难报，愿太夫人寿八千。
题清源游仙图
蓝仁（明代）

海上神山只远闻，图中真景识清源。云开秋色连蓬岛，雨过春阴散石门。

应有仙人骑出虎，定无逋客恨啼猿。人间岁月头空白，安得流霞共一尊。
绍兴以后蜡祭四十二首 其三 西方百神降神用《熙安》。
郊庙朝会歌辞（宋代）

神罔小大，奠方兹土。祭列坊庸，礼迨猫虎。有功斯民，祀乃其所。

非稷馨香，厥福周溥。
别族祖瀚公二首 其二
林纲（明代）

万里还乡还异乡，珠崖南去海天长。何年归向三山路，却认春魁冢宰坊。
尝桃
杨万里（宋代）

金桃两饤照银杯，一是栽来一买来。香味比尝无两样，人情毕竟爱亲栽。
题滴水岩
鲜于师中（宋代）

岩前山溜洒如倾，三峡都无此景清。
坐对秦宫垂箔景，静闻鲛室落盘声。
好追祓禊兰亭会，疑到神仙洞府行。
每羡渝南二千石，频来幽境驻只旌。
荆轲
朱邦宪（明代）

匕首无功壮士丑，函封可惜将军首。
秦庭一死谢田光，社稷何曾计存否。
不知秦王环柱时，舞阳在前何所为。
当时太子不早遣，待客俱来应未知。
次韵贺胡邦衡除龙图阁学士且为六月三日眉寿之祝
周必大（宋代）

马负羲图二百春，荣光犹属大河津。细推班列论思旧，谁似耆英宠数新。

龙阁便为黄阁老，洞岩应继紫岩人。他年笑视孙思邈，只自开皇至永淳。
怀思复钱先生
顾禄（明代）

每忆钱夫子，才名世少同。
赋传罗刹盛，诗拟拾遗工。
儒术翻多误，官资惜未崇。
空令虞学士，期荐玉堂中。
岁暮集林中丞宅
郑善夫（明代）

中丞华堂集众宾，金杯玉盘兴未了。尊前羯鼓催落梅，醉后佳人媚芳草。

洛波二龙卧已深，睢阳五老归应早。座上狂生感岁华，铜龙咽月霜天晓。
谢陈梦锡诗卷二首
陈造（宋代）

高才万夫敌，馀事十全医。
有句撞哀玉，它年饮上池。
可缘乖世用，政自畏人知。
当复嫌多口，频烦说项斯。
菩萨蛮·小山重叠金明灭
温庭筠（唐代）

小山重叠金明灭，鬓云欲度香腮雪。懒起画蛾眉，弄妆梳洗迟。
腮花前后镜，花面交相映。新帖绣罗襦，双双金鹧鸪。(帖 一作：贴)
送叶吉甫往建康
项安世（宋代）

同是匡庐客，匡庐又送君。
衣袍霜后薄，戈甲夜深闻。
目断瓯溪月，心摇楚岫云。
东西各有慕，魂梦亦相分。
时宰生日诗三十绝 其二十一
周紫芝（宋代）

知公清德自天然，犹复游心到简编。应笑向来张相国，后堂宾客少彭宣。
雪中群僚聚饮
刘攽（宋代）

衰老欢娱总强为，兴阑萧索不无悲。任教年少相纵乐，听说胜于主席时。
跋钟山赋二首
周文璞（宋代）

丁年写了钟山赋，举向禅宫入定僧。
僧却为余言未好，扶行同谒晋诸陵。
上峰顶
吴泳（宋代）

一峰骆驼岭突兀，万级胡孙梯屈盘。佛法岂无平易处，怕人只作等閒看。
宰馀姚道咏上虞山水二首 其二
赵子潚（宋代）

山自南来崇地位，水从东去泳江流。徘徊四顾情何限，直欲于中构小楼。
康使君惠诗借韵谢
杨公远（宋代）

几幅生绡扫麝煤，枯梢黏藓石封苔。
布成野水云山去，博得金封玉句来。
眉白自惭非我有，眼青多藉为侬开。
一经题品多增价，古锦光芒亦壮哉。
近辟禄隐轩建瓢饮亭季父以诗寄题和韵
葛胜仲（宋代）

稚节争名翰墨场，中年习隐水云乡。遭时有幸常温饱，济世无能分退藏。

山色不于羁客秘，日华端为散人长。身閒却笑东方朔，避世金门傲武皇。
风流子 同六禾北郭探梅，漫书所见
陈洵（清代）

携手竹篱茅舍。蓦地玉梅妆榭。矜素靥，酌流霞，一笑好春无价。

嘶马。归也。惊了画罗裙衩。
金鸡石在玉山东二首
杨万里（宋代）

头高尾下翠毵毵，却恐相傅是妄谈。
十七里头徐老店，檐东道北北桥南。
桑茶坑道中八首
杨万里（宋代）

田塍莫笑细於椽，便是桑园与菜园。
岭脚置锥留结屋，尽驱柿栗上山颠。
水碓
郑刚中（宋代）

绕岸车翻水碓鸣，谁于舂事亦经营。斯民惜费盖如此，力役从今莫漫征。